stanford-oval/wikipedia huggingface dataset:
התנחלות השבטים
לקריאה נוספת

אברהם מלמט, כיבוש הארץ בימי יהושע, ירושלים, המחלקה לעלית ילדים ונוער - מדור להדרכה, תשכ"ג
עמיחי מזר, מבוא לארכאולוגיה של ארץ ישראל בתקופת המקרא, יחידה 8 - תקופת הברזל א', תת-יחידה 4 - התרבות החומרית של שבטי ישראל בתקופת השופטים, הוצאת האוניברסיטה הפתוחה, 1989, עמ' 42–59. ISBN 9653024833 (תצוגה חלקית באתר גוגל ספרים)
ישראל פינקלשטיין, הארכאולוגיה של תקופת ההתנחלות והשופטים, תל אביב: הוצאת הקיבוץ המאוחד, והחברה לחקירת ארץ ישראל ועתיקותיה, 1986
יוחנן אהרוני, אטלס כרטא לתקופת המקרא, ירושלים: הוצאת כרטא, 1974
שובל גוזלן

שובל גוזלן (נולד ב-25 באפריל 1994) הוא כדורגלן ישראלי המשחק בעמדת החלוץ בקבוצת הכדורגל בני יהודה.
קריירה

גוזלן החל לשחק כדורגל בקבוצות הילדים של עירוני טבריה, וכשהיה בן 14 עבר למחלקת הנוער של מכבי חיפה. בעונת 2011/2012 עלה לקבוצת הנוער והצטרף לאימוני הקבוצה הבוגרת. ב-14 בינואר 2012 ערך את הופעת הבכורה שלו בקבוצה הבוגרת כאשר נכנס כמחליף בתיקו 0–0 נגד הפועל רמת השרון. את עונה זו סיים עם 12 שערים בקבוצת הנוער כשמקביל ערך חמש הופעות בקבוצה הבוגרת. בעונת 2012/2013 היה שותף לדאבל של קבוצת הנוער כאשר כבש 28 שערים בליגה וחמישה נוספים בגביע. את עונת 2013/2014 החל בקבוצת הנוער ולאחר שכבש חמישה שערים בארבעה משחקי העונה הראשונים, עלה לקבוצה הבוגרת. ב-2 בדצמבר 2013 הבקיע את שערו הראשון בקריירה, שער הניצחון (2–1) נגד הפועל עכו. עד לסיום העונה כבש חמישה שערים נוספים. לקראת סיום העונה הוחזר לקבוצת הנוער על מנת לסייע לה לזכות בדאבל שני ברציפות לאחר ניצחון 4–0 על הפועל חיפה בגמר הגביע לנוער.
ב-14 ביולי 2014 הושאל להפועל תל אביב. ב-17 באוגוסט 2014 ערך את הופעת הבכורה שלו במועדון, וגם הבקיע את שער הבכורה שלו, בניצחון 2–0 נגד מכבי נתניה במסגרת גביע הטוטו. בליגה הוסיף עוד שלושה שערים במהלך חצי עונה בה שיחק בקבוצה, אך לא ענה על הציפיות ובינואר 2015 הושאל להפועל רעננה עד סוף העונה. ב-7 בפברואר 2015 הבקיע את שער הבכורה שלו ברעננה, בהפסד 1–2 לקבוצתו הקודמת הפועל תל אביב, ועד תום עונת 2014/2015 הבקיע בהפועל רעננה שבעה שערים ב-15 משחקי ליגה.
לקראת עונת 2015/2016 שב גוזלן למכבי חיפה. בעונה זו שותף ב-16 משחקי ליגה אך לא כבש, ובסופה זכה עמה בגביע המדינה, לאחר שפתח בהרכב בניצחון 0–1 על מכבי תל אביב במשחק הגמר. בתחילת עונת 2016/2017 כבש שער אחד ב-11 הופעות ליגה, ובינואר 2017 הושאל לעירוני קריית שמונה, ועד תום העונה כבש במדיה שישה שערים ב-13 הופעות בליגה. ב-30 ביוני שוחרר ממכבי חיפה וחתם על חוזה חדש לשלוש שנים בעירוני קריית שמונה, ובעונת 2017/2018 כבש שבעה שערים ב-28 הופעות בליגה.
ב-4 ביוני 2018 חתם לשנתיים במכבי נתניה. ב-1 בספטמבר כבש את שער הבכורה שלו במועדון, במשחק מול בני סכנין שהסתיים בתיקו 1–1. ב-28 בינואר 2019 הושאל לפאראלימני מליגת העל הקפריסאית. בהופעת הבכורה שלו במועדון כבש שער בניצחון 2–1 על אלקי אורוקליני, ועד תום העונה כבש שלושה שערים ב-11 הופעות ליגה במדי הקבוצה.
ב-26 ביוני 2019 חזר לישראל והושאל למועדון ספורט אשדוד לעונה אחת. בהופעת הבכורה שלו בקבוצה כבש צמד בניצחון 3–2 על הפועל תל אביב בגביע הטוטו.
ב-14 ביוני 2020 חתם לעונה אחת בהפועל חדרה.
ב-15 ביוני 2022 חתם בהפועל חיפה.
ב-10 בינואר 2024 חתם בהפועל פתח תקווה. שלושה ימים לאחר מכן ערך את הופעת הבכורה בהרכב הקבוצה והבקיע את השער הראשון במשחק נגד מכבי נתניה.ביוני 2024 חתם בבני יהודה תל אביב.
קריירה > קריירת נבחרות

גוזלן שיחק בכל נבחרות הנוער של ישראל. ב-23 במאי 2014 ערך את הופעת הבכורה שלו בנבחרת הצעירה בניצחון 3–2 על סרביה. ב-13 באוגוסט 2014 הבקיע את שער הבכורה שלו בנבחרת הצעירה, בניצחון 3–0 נגד מקדוניה במסגרת מוקדמות אליפות אירופה לנבחרות צעירות. בסך הכל לזכותו 13 הופעות במדי הנבחרת הצעירה, בהן כבש שישה שערים.
חיים אישיים

גוזלן יליד טבריה. אביו, בבר, הוא כדורגלן עבר ששיחק בהפועל טבריה ובהפועל בית שאן. אחותו, ירדן, נשואה לזמר משה פרץ. במרץ 2015 השתתף גוזלן בקליפ לשירו של פרץ "גם אם העולם יתהפך".
תארים

גביע המדינה: 2015/2016
הערות שוליים

↑  גידי ליפקין, ‏שובל גוזלן הושאל לעונה אחת להפועל ת"א, באתר ONE‏, 14 ביולי 2014
↑  יניב טוכמן‏, שובל גוזלן הושאל ממכבי נתניה למ.ס אשדוד לעונה אחת, באתר וואלה, 26 ביוני 2019
↑  שלמה וייס‏, הפועל חדרה: שובל גוזלן חתם לעונה, באתר וואלה, 14 ביולי 2020
↑  רשמית: שובל גוזלן חתם לשנתיים בהפועל חיפה, באתר ONE‏, 15 ביוני 2022
↑  תומר חבז, ‏רשמית: שובל גוזלן חתם בהפועל פתח תקווה, באתר ONE‏, 10 בינואר 2024
↑  ‏הרצף השלילי נקטע: הפועל פ"ת עלתה מעל הקו האדום עם 0:2 על נתניה, באתר ספורט1, 13 בינואר 2024
מאיה קניג

| --- | --- |

 לידה:  25 במאי 1979 (בת 45) תל אביב-יפו, ישראל 
 מדינה:  ישראל 
 מקום לימודים:  בית הספר לקולנוע סם שפיגל בירושלים
 שפות היצירה:  עברית 
 בן או בת זוג:  גור בנטביץ' 
 
מאיה קניג (נולדה ב-25 במאי 1979) היא תסריטאית, במאית, עורכת ושחקנית ישראלית.
ביוגרפיה

קניג נולדה בתל אביב לאב איש מחשבים ואם מורה לחינוך גופני. כשהייתה בת חצי שנה עברה עם משפחתה להתגורר בגרמניה בעקבות רילוקיישן של אביה. כשהייתה בת 6 חזרה עם אימה לישראל בעקבות גירושי ההורים, והן השתקעו ברמת השרון. בנעוריה עסקה בתחום הקולנוע כתחביב. סיימה בהצטיינות את לימודיה בתיכון אלון לאמנויות במגמת ספרות וקולנוע. הסרט שעשתה עם סיום לימודיה התיכוניים: "ילדת מפתח" (1997) זכה בפרס התסריט בתחרות מכון ון ליר בפסטיבל הקולנוע ירושלים. בצה"ל שירתה ביחידת ההסרטה של זרוע היבשה (המפח"ש) שם שימשה בין היתר גם כמדריכת קורס וידאו לצלמים צבאיים. לאחר סיום שירותה הצבאי נסעה קניג ללמוד קולנוע בלונדון בבית הספר לקולנוע של לונדון London Film School. במהלך שהותה בלונדון יצרה סרטים קצרים, ועל סרטה "Still water" קיבלה ציון לשבח. לאחר סיום לימודיה בלונדון חזרה לארץ, והמשיכה את לימודי הקולנוע בבית הספר לקולנוע סם שפיגל בירושלים. במהלך לימודיה יצרה את הסרט הקצר "גג העולם" בכיכובה של ליאת תמרי ולנה אטינגר. הסרט הוקרן בפסטיבלים רבים ברחבי העולם, ובישראל הוקרן בפסטיבל הסטודנטים בתל אביב. סרטה הדוקומנטרי הקצר "אמא שלי" (המתעד את אמה בשעה שהיא מחלקת עיתונים בלילות) אותו גם עשתה במסגרת לימודיה, הוקרן בפסטיבל דוקאביב ושודר בטלוויזיה בישראל ב-yes הטלוויזיה בלוויין. קניג מתגוררת בתל אביב, חיה עם בן זוגה הבמאי גור בנטביץ', ולהם שלושה ילדים. כיום עובדת ביצירה, הפקה ועריכה של סדרות וסרטים. מכהנת כמנהלת אמנותית של קרן אלי גלפנד לסרטי סטודנטים.
קריירה

כבמאית ועורכת היא ידועה בבימוי הסרטים "בצל כפות תמר", "גג העולם" ו"אורחים לרגע", הסרט העלילתי הארוך הראשון שלה, שעלילתו מתרחשת על רקע מלחמת לבנון השנייה. סרטיה זכו בפרסים בפסטיבלים רבים ברחבי העולם. כעורכת, ערכה את הסדרות על הספקטרום (זוכה הפרס הראשי בפסטיבל סירייס מאניה) אורי ואלה (הוצגה בפסטיבל הסרטים טרייבקה) ואת הסרט העלילתי ולריה מתחתנת. התסריט שכתבה לסרט העלילתי "חלב" נבחר להתמודד בשנת 2018 ב-Berlinale Talent Market וזכה בפרס התסריט הטוב ביותר. בנובמבר 2023 פורסם שהסרט זכה לציון לשבח מטעם שופטי מסגרת שבוע הביקורת של פסטיבל טאלין. בסרט מגלמת הילה רוח מוזיקאית שילדה את בתה הראשונה ללא בן זוג. על מנת להתפרנס היא מוצאת עבודה במחלבה ייחודית המספקת חלב אם. בסרט משחקים גם הדס ירון, טלי שרון, אורלי רוט פלדהיים, עומר ברנע, מעיין תורג'מן, אליזבת קדם וסמירה סרייה.
פילמוגרפיה > תסריטאית ובמאית

| שנה | שם היצירה | סוגה | הערות |
| --- | --- | --- | --- |
| 2024 | חלב | סרט עלילתי | הציג בפסטיבלים בינלאומיים |
| 2018 | בצל כפות תמר | סרט עלילתי | במסגרת "וויס אובר" פרויקט מחווה לבמאי אברהם הפנר באוצרותו של רנן שור |
| 2015 | סינדרום בנטביץ | סרט דוקומנטרי | הוקרן בערוץ 8 ובפסטיבל דוקאביב |
| 2011 | אורחים לרגע | סרט עלילתי | זוכה פרס השחקן הטוב ביותר בפסטיבל ירושלים. הוצג בפסטיבלים: ברלין, בוסאן, פאלם ספרינגס, סאו-פאולו ועוד. נמכר להפצה בארצות הברית, צרפת, רוסיה ואוסטרליה. היה מועמד ל-7 פרסי אופיר (סרט, תסריט, בימוי, עריכה, שחקן ראשי, שחקן משנה, פסקול) |
| 2007 | מאחורי הקלעים: "כנר על הגג" | תעודה | צולם בתיאטרון הקאמרי, הוקרן בשידורי קשת |
| 2006 | תחושת בטן |  | בשיתוף גור בנטביץ'. בתמיכת קרן מקור לסרטי קולנוע וטלוויזיה. פרס הסרט הטוב ביותר בפסטיבל סרטי KINO, פסטיבל ירושלים, פסטיבל לסרטי נשים ברחובות. נמכר ושודר ב-YES קולנוע ישראלי. |
| 2006 | מאחורי הקלעים של הסרט "מדוזות" |  | הסרט מדוזות בבימוי אתגר קרת ושירה גפן |
| 2005 | גג העולם |  |  |
| 2005 | אמא שלי | תעודה | הוצג בפסטיבל דוקאביב, פסטיבל הנשים ברחובות, ערוץ 2, YES |
| 2001 | Queen of Dwarves |  |  |
פילמוגרפיה > עורכת

| שנה | שם היצירה | סוגה | בימוי | הערות |
| --- | --- | --- | --- | --- |
| 2024 | גחליליות | סדרת טלוויזיה | תאופיק אבו ואיל | הסדרה הופקה עבור HOT |
| 2024 | טיפול לילי | סדרת דרמה טלוויזיונית | גבי ביבליוביץ' | הסדרה הופקה עבור YES |
| 2023 | שיר אחד | סדרת תעודה טלוויזיונית | אבידע לבני | הסדרה הופקה עבור תאגיד השידור |
| 2023 | האיש שרצה לדעת הכל | סדרת תעודה טלוויזיונית | מיכל ויניק | הסדרה הופקה עבור תאגיד השידור |
| 2022 | ולריה מתחתנת | סרט עלילתי | מיכל ויניק (גם תסריטאית) | זוכה פרס הסרט הטוב ביותר בפסטיבל חיפה. הוצג בפסטיבל ונציה |
| 2021 | הד קולך | סדרת דרמה טלוויזיונית | תום שובל | הסדרה הופקה עבור תאגיד השידור. זוכת פרס Series Mania |
| 2022 | קצפת ודובדבנים | סרט עלילתי | גור בנטביץ' |  |
| 2019 | רק להיום | סדרת דרמה טלוויזיונית | ניר ברגמן | הופקה עבור YES, זוכת פרס Series Mania |
| 2018 | על הספקטרום | סדרת דרמה קומית ישראלית | יובל שפרמן | זוכת Series Mania |
| 2016 | אורי ואלה | סדרת דרמה טלוויזיונית | יובל שפרמן | הופקה עבור HOT |
| 2014 | מי נתן לך רישיון? | סדרת קומדיה טלוויזיונית | ירון שילון | הופקה עבור הערוץ הראשון |
| 2013 | אתגר קרת איזו חיה אתה? | סרט תעודה | גור בנטביץ' | הסרט הופק עבור ערוץ 8 |
| 2011 | לרדת מהעץ | סרט עלילתי | גור בנטביץ' (גם תסריטאי) | תסריט ובימוי: גור בנטביץ' |
| 2009 | מחוברות | סדרת תעודה טלוויזיונית | דורון צברי | הופקה עבור ערוץ HOT 3 |
| 2009 | פרילנד | סרט עלילתי | גור בנטביץ' |  |
| 2008 | עובר ושב | סרט עלילתי קצר | גור בנטביץ' | זוכה הפרס הראשי בתחרות וולג'ין לסרטים קצרים בפסטיבל ירושלים |
פילמוגרפיה > שחקנית

| שנה | סרט | סוגה | בימוי | הערות |
| --- | --- | --- | --- | --- |
| 2024 | נדל"ן | סרט עלילתי | ענת מלץ | תפקיד: נעמי |
| 2019 | קצפת ודובדבנים | סרט עלילתי | גור בנטביץ' | תפקיד: ענבל |
| 2014 | בקרוב אצלך | סדרת רשת | יולה גדרון | תפקיד: סיוון |
| 2013 | מעל הגבעה | סרט עלילתי | רפאל נג'רי | תפקיד: אורלי |
| 2011 | לרדת מהעץ | סרט עלילתי | גור בנטביץ' | תפקיד: תדי |
| 2008 | עובר ושב | סרט קצר | גור בנטביץ' | בתפקיד: שמרית / חנה סנש |
| 2007 | פתח תקווה | סרט קצר | תום שובל | תפקיד: בתו של ג'וליאן |
| 2006 | זו הרוח | סרט אקספרימנטלי קצר | תום שובל |  |
| 2006 | תחושת בטן | סרט קצר | גור בנטביץ' | גם במאית (ביחד עם בנטביץ') |
פילמוגרפיה > פרסים ומועמדויות

הסרט חלב: זוכה פרס וייל בלוך פרס Jury prize Tallin black nights film festival
הסרט אורחים לרגע: זוכה פרס השחקן הטוב ביותר (גור בנטביץ׳), פסטיבל הקולנוע ירושלים
פרס מיוחד של חבר השופטים עבור הסרט הטוב ביותר + פרס הפסקול, Annonay Festival 2013
פרס האקדמיה לטלוויזיה על עריכת הסדרה על הספקטרום
הערות שוליים

1 2  Maya Kenig's graduation page at Sam Spiegel Film and Television School website
↑  אורי קליין, "אורחים לרגע": סחבק בא להתארח, באתר הארץ, 6 במאי 2012
1 2  אבנר שביט‏, "אורחים לרגע": ראיון עם הבמאית מאיה קניג, באתר וואלה, 27 באפריל 2012
↑  אמיר בוגן, "חלב" זכה בפסטיבל טאלין; הבמאית קראה בנאומה: "החזירו את החטופים הביתה", באתר ynet, 18 בנובמבר 2023
↑  The Bentwich syndrome trailer
↑  Off-White Lies trailer
1 2  מאיה קניג, באתר https://www.jsfs.co.il
| פרס אופיר לתסריט המקורי הטוב ביותר |
| --- | --- | --- |
| 1990–1999 | שבי גביזון, יונתן ארוך ויוחנן רביב (1990) • חיים מרין (1991) • אסי דיין (1992) • אנריקה רוטנברג ואסטבן גוטפריד (1993) • אסי דיין (1994) • שבי גביזון (1995) • יגאל בורשטיין (1996) • אסי דיין (1997) • איל חלפון (1998) • אריק קפלון (1999) |  |
| 2000–2009 | יוסף סידר (2000) • דובר קוסאשווילי (2001) • ניר ברגמן (2002) • שבי גביזון (2003) • יוסף סידר (2004) • איל חלפון (2005) • שמי זרחין (2006) • ערן קולירין (2007) • ארי פולמן (2008) • ירון שני וסכנדר קובטי (2009) |  |
| 2010–2019 | נח סטולמן (2010) • יוסף סידר (2011) • רמה בורשטין (2012) • יובל אדלר, עלי ואקד (2013) • טליה לביא (2014) • אלעד קידן (2015) • רמה בורשטין (2016) • שבי גביזון (2017) • אופיר ראול גרייצר (2018) • סאמח זועבי (2019) |  |
| 2020 ואילך | דנה אידיסיס (2020) • ערן קולירין (2021) • מיכל ויניק (2022) • אלינור סלע וריימונד אמסלם (2023) • מאיה קניג (2024) |  |
| --- | --- |
בקרת זהויות :  NLI: 987008115763205171  BnF: cb177498476 (data)  GND: 1031229566  ISNI: 0000 0004 0353 4198  LCCN: no2013045186  RERO: 02-A024020231  SUDOC: 172443814  VIAF: 300332356   WorldCat (עם VIAF): 300332356
קוואמי

| --- | --- |

 לידה:  2 באפריל 1974 (בן 50)
 שם לידה:  איל פרידמן
 מוקד פעילות:  תל אביב, ישראל
 תקופת הפעילות:  מ-1990
 סוגה:  ראפ/היפ הופ/רוק
 שפה מועדפת:  עברית 
 חברת תקליטים:  הד ארצי, היי פידליטי
 
איל פרידמן (נולד ב-2 באפריל 1974), הידוע יותר בכינוי קוואמי דה לה פוקס (או בקיצור קוואמי), הוא זמר וראפר ישראלי, מוזיקאי ומגיש רדיו והעורך הראשי של תחנת הרדיו הקצה.
ביוגרפיה

קוואמי גדל עם אביו וסבו לאחר שאימו נפטרה כשהיה בן 6. הוא מעיד על עצמו שבילדותו, המוזיקה והרדיו היוו חלק בלתי נפרד מחייו. את ראשית צעדיו במוזיקה עשה בשנת 1990, כנגן גיטרה בלהקת אינדי רוק בשם "גרישה". הלהקה הופיעה בשנים 1990–1992 במועדון הרוקסן בתל אביב, אך התפרקה משהתגייסו החברים לצבא. ב-1992 התקבל קוואמי לגלי צה"ל כעורך מוזיקלי. עבודתו בתחנה התאפיינה בכך שקידם מוזיקה שנחשבה אלטרנטיבית ובפרט היפ הופ, סגנון מוזיקלי שקיבל בתקופה זו חשיפה נמוכה יחסית בישראל.
במרץ 1995 הגיעה להופעה בישראל להקת ההיפ הופ המצליחה "ביסטי בויז". בעקבות בואה של הלהקה, תוכנן שידור מיוחד של התוכנית "מוטל בספק" בהגשת טל ברמן. לקראת השידור, הקליט קוואמי זמריר מיוחד לתוכנית, המבוסס על שיר של הביסטי בויז בשם "סו וואטצ'ה וואנט" (So whatch'a want). בתחנה היו גילויי התלהבות רבים מהעניין, ומגישים רבים באותו שבוע שידרו אותו גם שלא לצורך, בהחשיבם אותו לשיר ההיפ הופ הישראלי הראשון. אל הנחיית שידור התוכנית המיוחדת ל"ביסטי בויז" הצטרף קוואמי כמראיין אורח, ואף הצטרף כזמר ללהקה, בשיר "גט איט טוגד'ר" (Get it together) כזמר אורח, במקום הזמר האורח המקורי בשיר, קיו-טיפ. חברי "ביסטי בויז" גילו התלהבות מהזמריר, ולאחר התוכנית ביקשו מקוואמי לחתום על ויתור זכויות היוצרים עליו, על מנת לשלב אותו ב-EP שלהם, "Root Down". לאחר אותה תוכנית, פנה אל קוואמי מגיש הרדיו לירון תאני בהצעה לעשות פיילוט לתוכנית העוסקת במוזיקה שחורה בגלגלצ, תוכנית שנקראה לימים "עסק שחור". בהמשך הגישו השניים תוכנית בשם "גיוועץ'" ברצועת "ביפ שואו", בשנותיו הראשונות של ערוץ ביפ ב-HOT.
ב-2007 הצטרף קוואמי לצוות מגזין המוזיקה של ערוץ 24 שהנחו רן לוי ודפנה לוסטיג.
בשנת 2022 השתתף בסרט התיעודי "עצבני ומהיר: הסיפור של פאסט מיוזיק והפטיפון" של עמית איצקר.
מוזיקה > בויאקה

בשנת 1996 מעט לאחר אותו שידור עם הביסטי בויז, הוזמנו קוואמי וטל ברמן על ידי להקת ההיפ הופ המצליחה באותם ימים שב"ק ס', להופיע יחד עם הלהקה. החל מאותו מופע, נוצר קשר אומנותי בין הלהקה לבין קוואמי, שבמהלכו הציע קוואמי את נמרוד רשף ("נימי נים") כסולן ללהקה, לאחר ששמע חומרים שלו והתרשם מהם לטובה.
ב-1998 הקים קוואמי ביחד עם רשף וקוטג' (אדם בכור, אשר שינה את שמו באופן רשמי לקוטג', והיה מוזיקאי לא מוכר באותה תקופה) את ההרכב "בויאקה" (בויאקה- צליל הדריכה של האקדח בעגת ההיפ הופ). ההרכב היה בולט ומוביל בסצנת ההיפ הופ הישראלית, אך מחוץ לה זכה להצלחה פושרת יחסית. ב-2001 השלישייה הוציאה את האלבום "בויאקה" דרך חברת התקליטים פונוקול. האלבום התאפיין בשירי היפ הופ המשלבים הומור. האלבום לא הצליח מסחרית והלהקה התפרקה ב-2002. מאוחר יותר נטען על ידי חברי הלהקה שאי ההצלחה נבעה מכך שהקדימו את זמנם מוזיקלית, למשל בשיר "מסיבויאקה" שבו שילבו במנגינה צלילים של בוזוקי, שהוא כלי נגינה ים תיכוני. היפ הופ המשלב מוזיקה מזרחית ומוזיקה ים-תיכונית, הפך לז'אנר פופולרי שנתיים אחר כך ב-2004 בזכות ההרכב חיילי הנקמה וסאבלימינל.
מוזיקה > כולם יודעים את התשובות

בשנת 2003 החל קוואמי להקליט את אלבומו הראשון, ועל כן פרש מהתוכנית "עסק שחור", בטענה שאינו מוכן להשמיע את עצמו. בתקופת עבודתו על האלבום, השתתף והתארח בפרויקטים רבים של סצנת ההיפ הופ המקומית, כגון סגול 59, שבק ס', מומי לוי, השבט, כלא 6 ועוד. "כולם יודעים את התשובות", בהפקתו של מומי לוי, יצא בשנת 2005 תחת הלייבל "בי. אן. אי" (B.N.E) וזכה לביקורות טובות. את עטיפת האלבום עיצב יותם טרוים, חברו של קוואמי מלהקת "גרישה". באלבום התארחו קוטג', מומי לוי, רמי פורטיס ותאמר נאפר. קוואמי החל לאגד סביבו מוזיקאים על מנת שיופיעו עמו כנגנים בהופעה כדי לבצע את שירי האלבום. הוא אסף את איליה שנברגר (גיטרה בס), עידו בלאושטיין (תופים), אדם שפלן (גיטרה חשמלית), נמרוד טלמון (קלידים, שהצטרף ללהקה יותר מאוחר) ודי ג'יי אלארם. החבורה התגבשה ללהקה בשם "קוואמי והחלבה סטאן ווייבז" או בקיצור "קוואמי והחלבות".
מוזיקה > מלחמת פופ

לאחר תקופה של הופעות, התכנסה להקת "קוואמי והחלבות" לתקופת חזרות והקלטות. התוצאה של ההקלטות היא האלבום "מלחמת פופ", שיצא בשנת 2007 בחברת הד ארצי, וזכה לשבחים רבים מפי המבקרים המוזיקליים. האלבום הציג היפ הופ בשילוב עם ג'אז, בלוז, פאנק, רית'ם אנד בלוז, קברט ועוד. באלבום טקסטים מחאתיים כלפי מלחמת לבנון השנייה, תרבות הפופ וכן תיאורים בוטים של מין ודיכאון. באלבום התארחו רמי פורטיס, יואב קוטנר, קוטג', קאשי, מיקי שביב, שחר סוויסה ומאנקי סאן אוף דה דאנקי.
מוזיקה > זרים במאה ה-21

בנובמבר 2010 יצא אלבומו השלישי של קוואמי, "זרים במאה ה-21", גם הוא בשיתוף עם להקת "החלבות". לאלבום קדמו שני סינגלים בהפקתו של רמי פורטיס: "יום ראשון" ו"תסחטי אותי". את השיר השני כתבו קוואמי ופורטיס במשותף, ופורטיס השתתף בו בשירה ואף הוזכר במילותיו של השיר "ברדיו מנגנים שירים של פורטיס".
מוזיקה > הופעות אורח

בשנת 1999 בהיותו בלהקת בויאקה הזמינו שב"ק ס' את קוואמי להשתתף בשירם "מלחמת מיקרופון הזהב" שיצא באלבומם "כנען 2000"
ב-2001 קצת לאחר הוצאת האלבום הראשון של בויאקה הוזמן קוואמי על ידי מוקי להשתתף בשירו "זמן שנקום" שיצא באלבומו "שמע ישראל".
במהלך 2006 קוואמי מתארח כראפר בהופעות של המידנייט פיקוקס, סגול 59, תאמר נפאר וד.א.ם, אורי שוחט, הדג נחש ומאנקי סאן אוף א דאנקי.
ב-2008 הופיע קוואמי בפסטיבל האלטרנטיבי "חוצמזה 2" כאורח של להקת Midnight Peacocks. מבקר המוזיקה בן שלו סימן את ההופעה כ"הברקה".
רדיו > עסק שחור

לאחר שחרורו של קוואמי מגלי צה"ל, הצטרף ללירון תאני בהנחיית התוכנית עסק שחור בשנת 1996. בשנת 2000 עזב קוואמי את התוכנית על מנת להקדיש זמן לפרויקט בויאקה, וחזר לאחר מספר חודשים. ב-2003 עזב שוב על מנת לעבוד על אלבום הסולו שלו, והוחלף על ידי גורי אלפי.
רדיו > "הקצה"

"הקצה" הייתה תוכנית רדיו בגלגלצ המוקדשת למוזיקה אלטרנטיבית. התוכנית החלה לשדר בחודש ינואר 1999. התוכנית נערכה על ידי נדב רביד (שגם שידר), קוואמי ואבירם בוכריס. בוכריס עזב לאחר זמן קצר. לאחר קצת יותר משנה עזב גם נדב רביד, והנחיית התוכנית עברה לקוואמי. התוכנית צברה פופולריות רבה כבמה מרכזית למוזיקת האינדי הישראלית. בעקבות השתלבותו של קוואמי בתעשיית המוזיקה הישראלית, צומצמו ימי השידור של התוכנית על ידי גלגלצ ליום אחד בשבוע בלבד, וכן נאסר עליו לסקר מוזיקת אינדי ישראלית בתחנה. בעקבות כך עלתה עצומה באינטרנט על ידי מעריצי התוכנית על מנת להחזיר את התוכנית למתכונתה הקודמת. לאור התמיכה ולאחר חילופי תפקידים בגלגלצ, הוחלט להחזיר את התוכנית לשני ימי שידור, ונדב רביד חזר לצוות ההגשה.
תוכנית הקצה במתכונתה הזו בגלגלצ, בוטלה סופית בסוף 2011.
רדיו > "הקצה" כתחנת רדיו

בחודש אפריל 2012 עלתה לאוויר "הקצה" כתחנת רדיו אינטרנטית, בתחילה במתכונת בה שידרו שבעה שדרנים: קוואמי, נדב רביד, לאון פלדמן, יואב קוטנר, אמיר אגוזי, עפרי גופר ויוני שרוני. כל אחד מהם שידר באופן קבוע ביום אחד בשבוע. במהלך השנים התרחב לוח השידורים ומספר השדרנים בתחנה הלך וגדל.
טלוויזיה > גיוועץ'

גיוועץ' הייתה תוכנית סאטירה והיפ-הופ שעד מהרה הפכה בעיקר לסאטירה שהתחילה לשדר בשנת 2001 בערוץ ביפ ואירחה אצלה מדי שבוע ראפרים ישראלים שרובם קיבלו בתוכנית חשיפה טלוויזיונית ראשונה. התוכנית נמשכה שתי עונות ובתוכנית הסיום השתתפו מיטב הראפרים שפעלו אז בארץ בשביל לשיר שיר סיום שנקרא "השירוברוז".
כוכבת הצד של התוכנית, "הבובה תום" כיכבה לימים בקליפ של שירו של קוואמי "ימים שחורים".
מוטיבים בולטים בשיריו > פוליטיקה

קוואמי עוסק בסוגיות פוליטיות בכמה מיצירותיו, וכן מביע עמדות שמאלניות ואנטי מלחמתיות.
בשיר "הכל פה זה קומבינה" עם קוטג' ורמי פורטיס, מתוך "כולם יודעים את התשובות" נאמר: "הוי חקירות הוי למה הם עושים לך בעיות הוי, חבל לכולם על הזמן, גם ככה אתה תצא מזה חלק כמו שומן כמו תמיד, סחבק לא מפסיד" - הכוונה היא בעיקר לראש הממשלה אריאל שרון, שנחקר בפרשיות שחיתות רבות; וכן לבנימין נתניהו, שנתפס בציבור כנהנתן וכמנותק מהעם. אך לא רק אליהם באופן אישי, וכך נותר הטקסט רלוונטי גם כיום.
בשיר "כשאלוהים אמר בכיף" מתוך "כולם יודעים את התשובות" מביע קוואמי כעס על כך שלדעתו מנהיגים משני הצדדים בסכסוך הציוני-ערבי משתמשים בטיעונים שקשה לסתור אותם כמו "רצון האל", כדי לצאת למאבק שהם מרוויחים ממנו באופן אישי. וכן, בשיר יש התרעמות כלפי המצב שבו אין מספיק ביקורת על התנהלות הצבא והממשלה, וכן קיימת על כך צנזורה - "אני מאמין אני מאמין באמונה שלמה, שמנהיגים מכל צד מרוויחים כשהם אומרים שמלחמה הוא לטובת האומה. נכון ילדים? אם האיש אמר אז כנראה הוא צודק, בואו נסתום את הג'ורה מהר למי שמפקפק".
בשיר "נולד למות" מתוך "מלחמת פופ" נאמר: "כן, ככה מחנכים אותנו. אתם מתים עלינו, הא? טעות - זה אנחנו שמתים עליכם. כי לי פק-פק-פקעה הסבלנות, אין לכם ביצים לשבור ת'אלימות" - הטקסט מתייחס לכך שהסכסוך הישראלי-ציוני נראה אין סופי, מעגל האלימות נמשך דורות רבים, והצדדים לא מגלים סובלנות ואומץ כדי לעצור אותו.
בשיר "זה לא קל" מתוך "מלחמת פופ" מדבר קוואמי על בלבול הזהויות בין שמאלנים לימנים, שכן הקווים כיום פחות ברורים: "היום זה לא קל כבר להיות ימני, ולחשוב שפינוי זה דבר חולני, שאלימות רק מביאה עוד אלימות, שתהיה לך סיבה להתנגדות, שזו פשוט בושה להשתמש באלות בסוסים סולמות לפנות אנשים, שמכות זה דבר לא אנושי, בקיצור זה מייסר פתאום להיות שמאלני".
מוטיבים בולטים בשיריו > מדע בדיוני

קוואמי נחשב למעריץ גדול של ספרי וסרטי מדע בדיוני ומביע זאת ביצירותיו. למשל, המלודיה בשיר "ימים שחורים" מתוך האלבום "כולם יודעים את התשובות", היא פרפרזה של נעימת "Imperial March" מתוך הסרט "מלחמת הכוכבים". עוד דוגמה לכך היא השיר "מדע בדיוני" מתוך האלבום "מלחמת פופ" שמוקדש כולו לסדרות וסרטי מדע בדיוני ידועים. התייחסותו של קוואמי למדע בדיוני נובעת לטענתו מכך שהוא עצמו מרגיש כמעין "חיזר" בחיים המודרניים ותחושה של חוסר שייכות. אלבומו "מלחמת פופ" מביע על כוונתו בעצם להפסיק ולנסות להשתלב בחברה.
מוטיבים בולטים בשיריו > סרקסטיות

קוואמי משתמש בסרקסטיות כמעט בכל שיריו והיא מאפיין מרכזי ביצירתו. למשל בשיר "ימים שחורים" מתוך "כולם יודעים את התשובות": "אני בוחר בימין בוחר בשמאל בהתאם למה שפופולרי ויביא לי חברים, לזה אני קורא חיים טובים!"- הרי הוא לא מאמין שאלו הם ה"החיים הטובים"; אך אלו שיקולים מציאותיים שעומדים בפני אנשים מסוימים כשהם ניגשים להצביע או להביע עמדה פוליטית, והוא מצר על כך.
מוטיבים בולטים בשיריו > דיכאון

קיימת התייחסות לדיכאון ובדידות במספר שירים של קוואמי. ההתייחסות הבולטת היא בשיר שנקרא "דיכאון" מתוך "מלחמת פופ" בו קוואמי שר בקצב בלוז האופייני לשירי דיכאון וכן משלב בשיר בהדרגה מקצב של ראפ. בשיר קוואמי מתייחס לכך שאינו מסוגל למצוא אושר בחייו האישיים, וכן דברים מסוימים בחברה ובמדינה גורמים לו לחוש תסכול ודיכאון. אזכור נוסף לבדידות קיים בשיר "חופשי חופשי" מתוך "מלחמת פופ" :"כמה יכול האדם לבדו".
מוטיבים בולטים בשיריו > מוזיקה

קוואמי אוהב מוזיקה והיא מהווה מרכיב חשוב בחייו. אזכור בולט לאהבתו למוזיקה הוא בשיר "מאבד את הקצה", מהאלבום "מלחמת פופ". בשיר הוא מתייחס לאירועים ידועים במוזיקה הישראלית אליהם, כביכול, הוא מקשר את עצמו. בסוף השיר הוא מתייחס לעובדה שבזכות האינטרנט והתקשורת ההתעסקות במוזיקה איבדה מהפן האישי שלה, אך את החיבור שלו למוזיקה לא ניתן לפרק. השיר הוא למעשה גרסה אישית של קוואמי לשיר I'm Loosing My Edge של LCD Soundsystem. התייחסות נוספת לאהבתו למוזיקה היא בשיר "חופשי חופשי" מתוך "מלחמת פופ". בשיר מאזכר קוואמי אמנים רבים שהוא מעריך כגון מיסי אליוט, א טרייב קולד קווסט, אריקה באדו ועוד, אך האזכור מובלע ולא מפורש.
מוטיבים בולטים בשיריו > פופ

קוואמי מתייחס בכמה משיריו לפופ והתרבות הפופולרית. האזכור הבולט לכך הוא בשיר "מלחמת פופ": "עזוב אותך עזוב אותך, ההיפ הופ יהרוג אותך. קבל את זה ונו תפסיק ללכת עם הראש בקיר. אתה לא בן אדם אתה ממיר. בסך הכל אתה ממלא פה זמן אוויר". הטקסט מתייחס לכך שההעדפה של מרבית האנשים החיים בחברה מודרנית היא לא להתעמק ולהעשיר את עצמם, אלא להעדיף שטחיות וסיפוקים מהירים.
בשיר "הכל פה זה קומבינה" מתוך "כולם יודעים את התשובות" מדובר על תרבות הצריכה והתאגידים הכוחניים, שצוברים הון רב על חשבון התמימות והפחדים של האדם הפשוט. פורטיס: "מסלולים משתלמים הא? בתחת משתלמים! מסלול ישיר ממני אליכם אל הכיסים. כסף כסף כסף, שורף לי את קצה היד".
חיים אישיים

קוואמי היה בן זוגה של הזמרת-יוצרת רותם אור.
דיסקוגרפיה

בויאקה (בהרכב בויאקה) (2001)
כולם יודעים את התשובות (2005)
מלחמת פופ (2007)
זרים במאה ה-21 (2010)
הערות שוליים

↑  מילים לשיר "תסחטי אותי" של פורטיס וקוואמי, באתר שירונט
↑  בן שלו, לא איבדו את הקצה, באתר הארץ, 25 באוגוסט 2008
↑  אור ברנע, עצומה: הצילו את "הקצה", באתר ynet, 6 במאי 2006
↑  דפנה ארד‏, קוואמי חוזר לשדר מוזיקה ישראלית, באתר וואלה, 7 בינואר 2007
↑  בן שלו, כשקוואמי מאבד את הקצה, באתר הארץ, 25 באוגוסט 2010
↑  אורי באום, ‏רותם אור החלימה מסרטן וחוזרת עם אלבום שנולד על ספת הפסיכולוגית, באתר "Time Out ישראל", 01 באוגוסט 2018
| --- | --- |
בקרת זהויות :  NLI: 987007413108405171  MusicBrainz: 40c13d1a-cfe9-47b0-b6a7-4082f0bb7049  VIAF: 61156130972858311968   WorldCat (עם VIAF): 61156130972858311968 
קוואמי בהפגנה שהתקיימה בחיפה ביום 30 ביולי 2011, במסגרת  מחאת האוהלים.